CELEX: 32020R1390
Language: bg
Date: 2020-09-28 00:00:00
Title: Регламент за изпълнение (ЕС) 2020/1390 на Комисията от 28 септември 2020 година за поправка на Регламент за изпълнение (ЕС) 2020/914 за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [„Brie de Meaux“ (ЗНП)]

5.10.2020   
               
               
                  BG
               
               
                  Официален вестник на Европейския съюз
               
               
                  L 321/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1390 НА КОМИСИЯТА
         от 28 септември 2020 година
         за поправка на Регламент за изпълнение (ЕС) 2020/914 за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [„Brie de Meaux“ (ЗНП)]
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
         като има предвид, че:
         
                     (1)
                  
                  
                     В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Франция за одобрение на изменение в спецификацията на защитеното наименование за произход „Brie de Meaux“, регистрирано по силата на Регламент (ЕО) № 1107/96 на Комисията (2).
                  
               
                     (2)
                  
                  
                     С писмо от 26 септември 2018 г. френските органи уведомиха Комисията за предоставен на основание член 15, параграф 4 от Регламент (ЕС) № 1151/2012 преходен период, завършващ на 31 декември 2022 г., на установени на тяхна територия оператори, отговарящи на условията на посочения член, съгласно публикуваното на 5 септември 2018 г. в Официален вестник на Френската република постановление от 29 август 2018 г. за изменение на спецификацията на защитеното наименование за произход „Brie de Meaux“.
                  
               
                     (3)
                  
                  
                     Като част от националната процедура за предявяване на възражения действително са били подадени възражения от оператори, които законно са предлагали „Brie de Meaux“ на пазара непрекъснато най-малко през последните пет години преди подаването на заявлението. Един оператор е подал възражение срещу следната разпоредба: „Сламата се съхранява на закрито“. Двама оператори са подали възражение срещу следната разпоредба: „Използването на слама за постеля е задължително, като минималното количество слама през целия период на оборно отглеждане е средно 0,5 кг на ден на млекодайна крава в лактация при държане в боксове и средно 5 кг на ден на млекодайна крава в лактация при свободно държане без боксове“. Двама оператори са подали възражение срещу следните разпоредби: „Използването на слама за постеля е задължително, като минималното количество слама през целия период на оборно отглеждане е средно 0,5 кг на ден на млекодайна крава в лактация при държане в боксове и средно 5 кг на ден на млекодайна крава в лактация при свободно държане без боксове“, „Средногодишният прием на концентрирани фуражи e ограничен до 2 000 кг сухо вещество на млекодайна крава в лактация“ и „Фуражното хранене на млекодайното стадо през годината се характеризира с автономност както на ниво стопанство, така и на ниво географски район: на ниво стопанство: Средният годишен дял фуражи с произход от географския район и от стопанството представлява най-малко 60 % от сухото вещество в общата хранителна дажба на стадото; на ниво географски район: Делът на фуражите с произход от географския район на производство възлиза на най-малко 85 % от сухото вещество в общата хранителна дажба на млекодайното стадо.“ Седем оператори са подали възражение срещу следните разпоредби: „Средногодишният прием на концентрирани фуражи e ограничен до 2 000 кг сухо вещество на млекодайна крава в лактация“ и „Фуражното хранене на млекодайното стадо през годината се характеризира с автономност както на ниво стопанство, така и на ниво географски район: на ниво стопанство: Средният годишен дял фуражи с произход от географския район и от стопанството представлява най-малко 60 % от сухото вещество в общата хранителна дажба на стадото; на ниво географски район: Делът на фуражите с произход от географския район на производство възлиза на най-малко 85 % от сухото вещество в общата хранителна дажба на млекодайното стадо.“ Един оператор е подал възражение срещу следната разпоредба: „Средногодишният прием на концентрирани фуражи e ограничен до 2 000 кг сухо вещество на млекодайна крава в лактация.“ Един оператор е подал възражение срещу следната разпоредба: „Сламата се съхранява на закрито“ и „Тревната площ на млекодайна крава е най-малко 2 декара“. Един оператор е подал възражение срещу следната разпоредба: „Тревната площ на млекодайна крава е най-малко 2 декара“.
                  
               
                     (4)
                  
                  
                     Въпросните оператори са: GAEC de la Gironde (SIRET: 34028683000013); GAEC Reine Pré (SIRET: 39266778800013); EARL de la Mardelle (SIRET: 38514961200017); GAEC Vaucher (SIRET: 38159700400013); GAEC Bruggeman (SIRET: 38394361000014); EARL les Bordes (SIRET: 34236864400015); SCL du Versant Laiteux (SIRET: 49225855300014); GAEC des Butteaux (SIRET: 38773948500010); GAEC Blondeau Welvaert (SIRET: 32576392800018); EARL de la Prairie (SIRET: 49773714800013); GAEC Patoux (SIRET: 38008216400019); EARL Neret Guedrat (SIRET: 38249036500014); Gérard Houdard (SIRET: 39226686200011); EARL Mignon père et fils (SIRET: 49778394400018); EARL de la fontaine aux poissons (SIRET: 33522117200018).
                  
               
                     (5)
                  
                  
                     Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз (3).
                  
               
                     (6)
                  
                  
                     Тъй като Комисията не получи никакви възражения по член 51 от Регламент (ЕС) № 1151/2012, изменението в продуктовата спецификация трябваше да бъде одобрено.
                  
               
                     (7)
                  
                  
                     На 25 юни 2020 г. Комисията одобри изменението с Регламент за изпълнение (ЕС) 2020/914, публикуван в Официален вестник на Европейския съюз (4), в съответствие с член 52, параграф 2 от Регламент (ЕС) № 1151/2012.
                  
               
                     (8)
                  
                  
                     След публикуването се оказа, че в Регламент (ЕС) 2020/914 е пропуснато да бъде включен преходният период по член 15, параграф 4 от Регламент (ЕС) № 1151/2012.
                  
               
                     (9)
                  
                  
                     Поради това е необходимо Регламент (ЕС) 2020/914 да бъде изменен с настоящия регламент, за да се включи този преходен период,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Одобрява се публикуваното в Официален вестник на Европейския съюз изменение в спецификацията на наименованието „Brie de Meaux“ (ЗНП).
         
         
            Член 2
            Защитата, предоставена по силата на член 1, е обвързана с преходния период, предоставен от Франция на основание член 15, параграф 4 от Регламент (ЕС) № 1151/2012 на отговарящите на условията в посочения член оператори съгласно публикуваното на 5 септември 2018 г. в Официален вестник на Френската република постановление от 29 август 2018 г. за изменение на спецификацията на защитеното наименование за произход „Brie de Meaux“.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 септември 2020 година.
            
               
                  За Комисията,
               
               
                  от името на председателя,
               
               Janusz WOJCIECHOWSKI
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
         
            (2)  Регламент (ЕО) № 1107/96 на Комисията от 12 юни 1996 г. относно регистриране на географски указания и наименования за произход по процедурата, предвидена в член 17 от Регламент (ЕИО) № 2081/92 на Съвета (ОВ L 148, 21.6.1996 г., стр. 1).
         
            (3)  ОВ C 64, 27.2.2020 г., стр. 41.
         
            (4)  ОВ L 209, 2.7.2020 г., стр. 4.